TALTE: Statsminister Jens Stoltenberg talte under markeringen i regjeringskvartalet i Oslo sentrum mandag formiddag. Foto: SCANPIX

Statsministeren hyllet ansatte i Regjeringskvartalet: Stoltenberg: - Byråkrat er en hedersbetegnelse

REGJERINGSKVARTALET (VG Nett) Jeg er stolt over å være statsminister i et land med et slik embetsverk, sa statsminister Jens Stoltenberg under mandagens minnemarkering etter bomben i Regjeringskvartalet.

Mads A. Andersen

Erlend Skevik

Oppdatert 27. september 2011

Artikkelen er over ni år gammel

Åtte ble drept og 89 ble skadd i angrepet 22 juli. Mandag formiddag var det minnemarkering for de drepte og pårørende. Markeringen ble holdt for de pårørende og alle som har sin arbeidsplass i Regjeringskvartalet.

Flere hundre ansatte i de ulike departementene var samlet på plassen foran den raserte høyblokka, som huser både Statsministerens kontor og Justisdepartementet. Flere var til stede da bomben eksploderte for 17 dager siden. Andre så de omfattende ødeleggelsene for første gang.







DOKUMENT PÅ VGTV: Terrorangrepet 22. juli 2011

- Umenneskelige utfordringer

Mange av de frammøtte har kolleger og venner som ble drept.

- Uten forvarsel ble dere stilt overfor umenneskelige utfordringer. Mange har jobbet i dyp sorg over kolleger som ble drept. Mange har vært og er bekymret for dem som ligger på sykehus. Mange har kjent på egen frykt, sa statsministeren.

Han takket alle de ansatte i Regjeringskvartalet som har holdt hjulene i gang og løst ekstraordinære oppgaver for en nasjon i sjokk og i sorg, etter det blodigste angrepet i Norge i fredstid.

- Dere har løst ekstraordinære oppgaver for en nasjon i sjokk og sorg. I dag samles vi for å ta vare på hverandre. Sammen skal vi gjenreise Regjeringskvartalet, sa Stoltenberg.

Overfor pressen understreker Stoltenberg at det er viktig for de ansatte i departementene å møtes til en slik minnestund.

- Mange av dem som var her var på jobb da bomben sprengte, og har opplevd grusomme ting. For mange gjør det sterkt inntrykk å se ødeleggelsene på nært hold, sa Stoltenberg, og la til:

- Jeg er stolt over å være statsminister i et slikt land. Dere har vist at det å være byråkrat er en hedersbetegnelse. Ta i mot min takk!

Dugnadsånd

Ekspedisjonssjef Ragnhild Nordaas i Arbeidsdepartementet talte på vegne av de ansatte i departementene. Hun understreket at de ansatte fortsatt er i sjokk over bombeangrepet som rammet arbeidsplassen deres og i sorg over tapet av kjære og gode kollegaer.

- Den 22. juli rystet oss, men vi har vist en stor dugnadsånd, og vi har vist hva som bor i embetsverket, sa hun.

- Vi skal tilbake på jobb, men vi skal aldri glemme.

Publisert: 08.08.11 kl. 13:14 Oppdatert: 27.09.11 kl. 21:44

Les også